Memel (Stadt)

Memel oder litausch Klaipėda is en Hoben un Hansestadt in Litauen mit 188.800 Inwahners, an’n Övergang vun’n Kurisch Haff in de Oostsee. Dor sünd Fährverbinnen na Düütschland, Däänmark un Sweden. Memel hett en malerisch Fachwarkollstadt. In’n nabi Nidden is dat ehmolig Sommerhuus vun Thomas Mann.
Memel harr en Universität. In fröhere Tiet snacken de Lüüd hier Niederpreußisch un Kurisch. Memel is de gröttste Stadt in Lütt-Litauen (op Litausch Mažoji Lietuva).

 Historie 

1252 hett de Sweertbröderorden de Borg Memelborg opboot. 1258 kreeg de Oort denn dat Stadtrecht na lübsch Vörbild. 1328 hett denn de Düütsche Orden de Stadt övernahmen, de 1525 Deel vun Preußen worrn is. 1475 harr Memel dat Stadtrecht na Kulmer Vörbild kregen. Mit Preußen is Memel 1871 Deel vun dat Düütsche Riek worrn. Na’n Eersten Weltkrieg wörr dat Memelland denn Völkerbundsmandat un keem so to’n 15. Februar 1920 ünner franzöösch Leid. 1923 geev dat en Opstand vun de Litauers. Se hebbt de Stadt denn Klaipeda nöömt un sik Litauen anslaten, ok wenn en ganz groot Deel vun de Inwahners lever bi Düütschland bleven wull. An’n 22. März 1939 keem dat Memelland op düütschen Druck trüch an Düütschland. In’n Tweten Weltkrieg hett Memel denn veel afkregen, ok dör Bombers un to Enn vun’n Krieg sünd vele vun de Düütschen vör de Rode Armee na Westen afhaut. Memel keem an de Litausche Sowjetrepubliek un de Düütschen dröffen nich trüchkamen un de, de noch dor weren, müssen nu ok rut. Na de meist leddige Stadt kemen nu vele Litauers un Russen. Siet 1990 is Litauen unafhängig un Memel is nu fre’e Weertschopszoon, wat en groten Opswung bedüden dee.

 Weblenken 

 Websteed vun de Stadt (litausch, düütsch)

Kategorie:Oort
Kategorie:Litauen
Kategorie:Hanse
Kategorie:Oort mit Seehaven